Let's show them who we are! Peptalks på engelsk som ovenstående høres ofte, når computerspillere kommunikerer med hinanden under fælles missioner i interaktive verdener. Snart vil nogle af lokalerne hos Asetek i Aalborg Øst, blive fyldt med netop sådanne taktiske dissinger og opmuntrende ord, da computerspillere kan se frem til en unik mulighed i det nordjyske. Asetek, der til daglig leverer vandkølere til computere verden over, kaster sig nu også ud i at starte det første eSports-Academy herhjemme. På akademiet bliver det muligt for folk med ambitioner inden for eSport at benytte faciliteterne hos Asetek til at blive endnu bedre spillere. Og det koster ikke en krone at være med på holdet. - Som i alt anden sport, er det dem, der træner mest, der bliver bedst. Vi vil gerne bakke op, og det her tiltag er unikt i dansk sammenhæng, siger direktør i Asetek, André Eriksen, til TV2 Nord. De nye lokaler kommer blandt til at indeholde ti såkaldte Alienware pc'er. Udstyr som måske ikke får en klokke til at ringe hos flertallet, men det er noget, som vil få de fleste gamere til at få julelys i øjnene. - Det er computere til 20.000-30.000 kroner, og det er er altså nogle af de allerbedste globalt set. Vi har også de bedste skærme, tastaturer og mus, siger André Eriksen. Faciliteterne inkluderer også fem racesimulatorer med software godkendt af Formel 1. - Vi gør det her, da vores kunder primært er eSports-udøvere. Og så vil vi gerne ændre på, at slutbrugerne også ved, hvem vi er. Sidst så er de rigtige faciliteter utroligt vigtige, hvis man vil blive den bedste, og det vil vi gerne bakke op, fortæller André Eriksen. Fysisk træningsprogram eSport kræver i dag, at man er dedikeret på mange måder. Derfor vil Asetek også gerne starte et samarbejde med Crossfit North. - Vi vil gerne lave et fysisk træningsprogram også, så udøverne virkelig får de bedste forudsætninger, forklarer André Eriksen. Som udgangspunkt kan alle søge om at blive optaget på akademiet. Asetek går dog efter kvalitet i stedet for kvantitet. Gamere fra hele landet er velkomne, og for at komme med skal man gennem en interviewproces. Hvis man kommer gennem nåleøjet, vil man kunne se frem til at få eget adgangskort, så man kan bruge faciliteterne på alle tider af døgnet. Man forpligter sig også til at reklamere for Aseteks udstyr ved at blive en del af det nye setup. Akademiet er langt fra det eneste nye tiltag som den nordjyske virksomhed kaster sig ud i. - Senere i år vil vi også lancere vores egen eSports-turnering. Det bliver inden for Counter-Strike, og til den endelige finale vil deltagere fra hele verden blive fløjet til Aalborg, for at vi kan afvikle de afgørende kampe her, fortæller André Eriksen. Lokaler og udstyr hos Asetek er klar til at blive taget i brug. Man har også allerede modtaget de første fem interessante ansøgninger. På længere sigt vil virksomheden heller ikke afvise, at de kan finde på at sponsorere et hold eller enkelte spillere.

Referat:
Aalborgensiske Asetek åbner Danmarks første eSports-Academy. Alle kan ansøge om at blive optaget, og det er gratis.